钦定古今图书集成/明伦汇编/官常典/第092卷 > 吴荣穆王佖
## 钦定古今图书集成/明伦汇编/官常典/第092卷 > 吴荣穆王佖

按《宋史宗室传》，神宗十四子：长成王佾，次惠王仅，次
唐哀献王俊，次褒王伸，次冀王僴，次哲宗，次豫悼惠
王价，次徐冲惠王倜，次吴荣穆王佖，次仪王伟，次徽
宗，次燕王俣，次楚荣宪王似，次越王偲。八王皆早薨，
佾、仅、伸、伟，徽宗赐名追封；俊、僴、倜、价，徽宗改封。按
本传，佖帝第九子，初授南山东道节度使，封仪国公，
哲宗立，加开府仪同三司、大宁郡王，进申王，拜司空。
帝崩，佖于诸弟为最长，有目疾，不得立。徽宗嗣位，以
帝兄拜太傅，加殊礼，旋拜太师，历京兆、真定尹、荆扬
太原兴元牧，徙国陈。崇宁五年薨，辍视朝七日，赠尚
书令兼中书令、徐州牧、燕王，谥荣穆。又加赠侍中，改
封吴王。子有奕，武信军节度使、和义郡王。